Oficialusis leidinys 320 E , 15/12/2005 p. 0271 - 0276



P6_TA(2005)0079 Bendras cukraus rinkos organizavimas Europos Parlamento rezoliucija dėl būsimos cukraus rinkos bendro organizavimo reformos Europos Parlamentas, - atsižvelgdamas į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1], - atsižvelgdamas į Komisijos komunikatus Tarybai ir Europos Parlamentui dėl tvaraus žemės ūkio modelio Europai sukūrimo ir ypač cukraus sektoriaus reformos (KOM(2003)0554 [2] ir KOM(2004)0499), - atsižvelgdamas į poveikio išplėstinę analizę dėl galimybių reformuoti Bendrijos cukraus sistemų (SEK(2003)1022), - atsižvelgdamas į derybas su AKR šalimis, numatytas prie AKR ir ES Partnerystės susitarimo [3] pridedamame protokole Nr. 3 dėl AKR cukraus, specialią tarifinę kvotą Indijai, numatytą 2001 gruodžio 3 d. Tarybos sprendime 2001/870/EB [4] dėl Europos Bendrijos ir Indijos Respublikos susitarimo pasikeičiant laiškais sudarymo, Reglamentą (EB) Nr. 2501/2001 [5] dėl Bendrijos bendrųjų tarifų lengvatų sistemos bei Reglamentą (EB) 416/2001 [6] dėl produktų iš mažiau išsivysčiusių šalių (MIŠ) patekimo į rinką netaikant muitų ir jokių kiekybinių apribojimų, - atsižvelgdamas į AKR ir ES jungtinės parlamentinės asamblėjos rezoliucijas dėl cukraus, priimtas 2001 m. lapkričio 1 d. [7] ir 2002 m. kovo 21 d. [8], - atsižvelgdamas į 2000 m. rugsėjo 18 d. Tarybos reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms [9], - atsižvelgdamas į 2000 m. lapkričio 20 d. Tarybos reglamentą (EB) Nr. 2563/2000, iš dalies pakeičiantį Reglamentą (EB) Nr. 2007/2000 pradedant išimtines prekybos priemones, skirtas šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, taikyti Buvusiajai Jugoslavijos Respublikai Makedonijai ir Jugoslavijos Federacinei Respublikai [10], - atsižvelgdamas į Komisijos pasiūlytą bendrųjų tarifų lengvatų sistemos reformą (KOM(2004)0461 [11] ir KOM(2004)0699) [12], - atsižvelgdamas į EB sutarties 299 straipsnio 2 dalį, - atsižvelgdamas į Europos Parlamento darbo tvarkos taisyklių 108 straipsnio 5 dalį, A. kadangi pagal įsipareigojimus, kuriuos Europos Sąjunga prisiėmė Dohos derybų raundo metu, būtina sumažinti muitų tarifus ir apriboti gamybos ir eksporto paramos priemones, ir kadangi dėl šių įsipareigojimų bei dėl būtinumo modernizuoti visą sektorių ir užtikrinti, kad jis taptų konkurencingesnis, reikia atlikti bendro cukraus rinkos organizavimo reformą, B. kadangi PPO kolegijos nutarties apskundimo rezultatai turės įtakos kvotų sumažinimui ir dėl to reikės spręsti dėl C cukraus ateities, C. kadangi pagal preferencinius susitarimus su AKR šalimis ir Indija Europos Sąjunga yra įsipareigojusi importuoti iš šių šalių nustatytą cukraus kiekį garantuotomis kainomis, D. kadangi iniciatyvos "viskas, išskyrus ginklus" (VIG) taikymas dabartine forma lemtų masišką cukraus antplūdį į Europos rinką, ypač dėl neteisėtos vadinamosios trišalės prekybos, kai pasaulinės rinkos kainomis iš anksto nupirktas cukrus vėl eksportuojamas į Europą; ir kadangi praktiškai neįmanoma nustatyti tokių prekybos operacijų ir toks importas pažeidžia bendros rinkos organizavimo darną ir netgi pačią jos pusiausvyrą, o tuo pačiu dėl tokio sukčiavimo nukenčia Europos mokesčių mokėtojai, E. kadangi iniciatyva VIG, nepaisant jos kilnių tikslų, nesuteikia mažiau išsivysčiusioms šalims (MIŠ) jokių ekonominės ir socialinės raidos garantijų, nes tikėtinas trišalės prekybos padidėjimas bus pelningas tik toms trečiosioms šalims, kurios jau yra konkurencingos; ir kadangi cukraus atveju tokia iniciatyva yra ydinga ekonomiškai, nes ateityje bet koks cukraus eksporto į Europą iš MIŠ padidėjimas sumažins kainas Europoje, o tuo nėra suinteresuotos pačios MIŠ, F. kadangi dėl to MIŠ ragina svarstyti naują iniciatyvos VIG taikymo tvarką ir kadangi daugiametė bendrųjų tarifų lengvatų sistema baigs galioti 2005 m. gruodžio 31 d., G. kadangi dėl Reglamentų (EB) Nr. 2007/2000 ir (EB) Nr. 2563/2000, pagal kuriuos Vakarų Balkanų šalių cukrui užtikrinama galimybė be muitų ir apribojimų patekti į Europos Sąjungos rinką, precedentiškai išaugo cukraus importas iš šių šalių, ypač dėl neteisėtos trišalės prekybos, kai pasaulinės rinkos kainomis iš anksto nupirktas cukrus vėl eksportuojamas į Europos Sąjungą, H. kadangi Vakarų Balkanų šalys ateityje gali tapti Europos Sąjungos narėmis, nereikėtų ir nebūtų logiška preferenciniu režimu skatinti kurti papildomus cukraus gamybos pajėgumus, kurie vėliau nepasiteisintų ekonominiu požiūriu, I. kadangi vienas iš BŽŪP uždavinių yra skatinti Sąjungos žemės ūkio daugiafukcionalumą; ir kadangi tai turėtų prisidėti prie tinkamų žemės ūkio bendruomenių gyvenimo sąlygų sukūrimo, kaip numatyta Konstitucijoje Europai ir Lisabonos strategijoje; kadangi pastarojoje numatyta būtinybė padidinti užimtumo lygį ir pagerinti darbo kokybę bei užtikrinti stipresnę socialinę sanglaudą; mano, kad atsižvelgiant į Liuksemburgo ( 1997 m. gruodžio 12- 13 d.) ir Berlyno ( 1999 m. kovo 24- 25 d.) Europos Vadovų Tarybos rezoliucijas žemės ūkis ir toliau turėtų būti visos Europos veikla, taip pat įtraukiant ir mažiau palankius regionus, J. pabrėždamas Briuselyje posėdžiavusios ( 2002 m. spalio 24- 25 d.) Europos Vadovų Tarybos rezoliuciją pagal kurią reformų metu reikia atsižvelgti į specifines mažiau palankiuose ES regionuose kylančias problemas; ir kadangi tuo pat metu būtina stengtis išlaikyti tvarų Europos gamintojų konkurencingumą, K. mano, kad reikėtų, kaip reikalaujama Briuselyje posėdžiavusios Europos Vadovų Tarybos išvadose, atsižvelgti į nepalankių ES regionų gamintojų reikalavimus, L. kadangi reformavus cukraus rinkos bendrąjį organizavimą turėtų būti užtikrinamas toks kainų lygis, dėl kurio tiek Bendrijos gamintojai, tiek AKR ir mažiau MIŠ tiekėjai gautų pakankamas pajamas, M. kadangi pagrindinės Komisijos komunikatų tendencijos yra cukraus sektoriuje susiklosčiusios pusiausvyros suardymas, dėl ko Bendrijos gamintojai ir MIŠ bei AKR šalių gamintojai patirs nuostolių, ir pavojaus kad daugelyje Europos Bendrijos regionų nebebus auginama runkelių, nunyks cukraus pramonė ir su ja susijusi ekonominė veikla, sukėlimas, N. kadangi Komisijos numatytas kainų ir kvotų mažinimas lems didžiulius cukraus sektoriaus dalyvių, įskaitant cukrinių runkelių augintojus, pajamų netekimus ir, ko gero, neduos jokios realios naudos vartotojams, kaip jau įvyko įgyvendinant ankstesnes reformas, kurių metu žaliavų kainos buvo sumažintos, o vartojimo kainos nesumažėjo, O. kadangi cukranendrių plantacijos kai kuriuose atokiausiuose regionuose socialiniu ir ekonominiu požiūriu vaidina dominuojantį vaidmenį ir yra nepakeičiamos užtikrinant ūkininkų pajamas regionuose, kurie ir šiaip kenčia nuo nuolatinės specifinių struktūrinių sutartimis pripažįstamų trūkumų, P. kadangi didėjantys cukraus gamybos mastai kai kuriose didžiausias cukranendrių plantacijas turinčiose šalyse labai neigiamai veikia aplinką, kai, pvz., niokojami atogrąžų miškai, sukeliama dirvos erozija bei pernelyg išnaudojami gamtiniai ištekliai, vanduo, dirvožemis ir t. t. Vidiniai reformos aspektai 1. pabrėžia, kad cukraus sektoriuje veikiantiems asmenims, siekiantiems pritraukti reikalingas investicijas ir taip padidinti konkurencingumą, reikia nuspėjamumo išankstinių žinių; todėl mano, jog yra labai svarbu, kad Komisija dabar paskelbtų savo ketinimus laikotarpio po 2008 metų; siūlo, kad rinkos bendrojo organizavimo reforma nebūtų keičiama iki 2012 m. pabaigos; 2. pritaria Komisijos atliktam išplėstiniam įvairių reformos galimybių poveikio įvertinimui; tačiau apgailestauja, kad Komisijos dokumente neaptariamos reformos poveikis įvairiose valstybėse narėse ir įvairiuose cukraus gamybos regionuose, ypač užimtumo šiame sektoriuje atžvilgiu; 3. ragina Komisiją skubiai parengti išsamų poveikio įvertinimą, kuriame būtų nagrinėjamos socialinės ir ekonominės šių reformų pasekmės tiek cukrinių runkelių augintojams, tiek sektoriaus darbuotojams ir galima jų įtaka apleidžiant kai kurias ES kaimo vietoves; ragina Komisiją poveikio įvertinimo tyrimą išplėsti taip, kad jame būtų nagrinėjamas galimas poveikis grūdų rinkai; 4. pažymi, kad Komisijos pasiūlymas sumažinti cukraus kainas viršija PPO taisyklių laikymosi reikalavimus; todėl ragina kainas sumažinti tik tiek, kiek yra tikrai būtina pasiekti ir išlaikyti tvarų veiksmingumą ir tvirtą cukraus gamybą ES bei laikytis PPO taisyklių; mano, kad tokį pat principą reikėtų taikyti ir mažinant kvotas, o bendras kainų ir kvotų sumažinimo poveikis kelia grėsmę sektoriaus gyvybingumui tiek labiausiai pažeidžiamuosiuose, tiek konkurencingiausiuose regionuose; 5. atmeta Komisijos pasiūlymą padidinti izogliukozės kvotas, nes jas padidinus reikėtų dar labiau sumažinti cukraus kvotas; 6. mano, kad dabartinė Komisijos pasiūlyta santykinių kainų sistema nėra veiksminga ir nepadės užtikrinti rinkos stabilumo; todėl siūlo, kad dabar galiojanti kainų palaikymo sistema būtų išsaugota siekiant užtikrinti tam tikrą saugumą ir užkirsti kelią stipriam cukraus rinkos išderinimui; 7. apgailestauja, kad kvotų nuosavybės klausimas šiuo metu nėra aiškiai teisiškai apibrėžtas ir ragina Komisiją nustatyti, kad kvotas cukrinių runkelių ir cukranendrių augintojai turi nuosavybės teise; 8. mano, kad Komisijos pasiūlyta kvotų perdavimo sistema neatitinka konkurencingumo, užimtumo ir Bendrijos solidarumo srityse iškeltų tikslų; atmeta ją dėl to, kad ją taikant kiltų pavojus silpniausiems rinkos dalyviams, ypač dėl darbo vietos perkėlimo ir nepriimtino gamybos vietovės pakeitimo; 9. ragina Komisiją apsvarstyti galimybę įkurti specialų Europos Sąjungos valdomą fondą, kurio paskirtis būtų sudaryti priimtinas sąlygas visiems norintiems pasitraukti iš sistemos savanoriškai ir patraukliomis, tačiau palaipsniui mažėjančiomis sąlygomis kainomis ribotą laiką parduodant kvotas Europos Sąjungai, po ko jos būtų nedelsiant panaikintos; siūlo biudžeto atžvilgiu neutralią finansavimo formulę, kuri apimtų taip pat ir sektoriuje bei rinkoje veikiančius asmenis; 10. mano, kad kvotos yra tinkama priemonė pasiekti subalansuotą gamybos visoje Europos Sąjungoje plėtrą ir kad siekiant šio tikslo jas reikėtų naudoti; siūlo, kad į teisėkūros pasiūlymą būtų įtraukta mažiausios gamybos kvotos, kuri turi būti užtikrinama kiekvienoje valstybėje narėje, koncepcija; 11. ragina Komisiją atsiimti savo pasiūlymą, leidžianti perkelti kvotas iš vienų valstybių narių į kitas; 12. pabrėžia, kad naujosios Europos Sąjungos valstybės narės įstojo į ES pateikdamos įsipareigojimus, kurių laikymasis kurie pareikalavo labai daug pastangų; siūlo Komisijai apsvarstyti galimybę, kaip galima būtų užtikrinti, kad šios valstybės narės nenukentėtų dėl pernelyg didelio kvotų sumažinimo priemonių; šiuo požiūriu atkreipia dėmesį į esamus esminius skirtumus, B kvotos nustatyme naujosioms valstybėms narėms; džiaugiasi Komisijos pasiūlymu visiškai kompensuoti patiriamus nuostolius naujųjų šalių cukrinių runkelių augintojams; 13. pažymi, kad reforma turėtų visiškai atitikti PPO taisykles, tačiau taip pat užtikrinti pusiausvyra Bendrijos cukraus rinkoje, gamybos tęstinumą ir ūkininkų gyvenimo lygio išsaugojimą; 14. mano, kad numatomos sumažinti ar panaikinti eksporto subsidijos neturi tapti Bendrijos biudžeto sutaupymu, tačiau šios lėšos turėtų būti naudojamos sektoriui remti arba numatant adekvatesnes kompensacijas ūkininkams už pajamų praradimą arba imantis kitų priemonių rinkos pusiausvyrai pasiekti; 15. ragina Komisiją rengiant teisėkūros pasiūlymą, atsižvelgti į proceso PPO rezultatus; šiuo požiūriu tikisi, kad dokumente bus pasiūlyta, kaip ateityje spręsti su C cukrumi susijusias problemas; pvz., ragina Komisiją imtis skubių veiksmų siekiant sukurti kitas alternatyvias cukraus realizavimo rinkas ir taip suteikti naujų perdavimų galimybių Bendrijos gamintojams, ypač atsižvelgiant į ekologiškai švaraus kuro (biokuro) gamybos plėtros atveriamas galimybes; ragina Komisiją išnagrinėti galimybes naudoti cukrų kaip ekologiškai švarų kurą tiek ekonominiu, tiek aplinkos apsaugos požiūriais; 16. ragina užtikrinti, kad gaminant cukrų tiek maistui, tiek kurui, būtų laikomasi aplinkos apaugos normų, bent jau apimant abipusio laikymosi aplinkos apsaugos normos ir išplėstinę sėjomainą kaip ūkininkų indėlį į dirvožemio atgaivinimą, tokiu būdu taip pat skatinant žemės ūkio daugiafukcionalumą cukraus gamyboje; 17. mano, kad kompensacijos už galimą pajamų praradimą yra nepakankamos; siūlo, kad ribotai, kaip siūloma 4 punkte, sumažinus kainas, turi būti išlaikytas Komisijos iš pradžių pasiūlytas biudžetas, o jo lėšos turi būti paskirstytos ūkininkams ir cukrinių runkelių augintojams taip, kad jie gautų pilniausią įmanomą kompensaciją; taip pat ragina Komisiją užtikrinti, kad apskaičiuojant kompensacijos už kainų sumažinimą dydį būtų atsižvelgiama į mažesnes tam tikrose valstybėse narėse taikytas kainas; 18. tikisi, kad kai kurie 8 punkte minimi fondai (arba kai kurie kiti specialūs fondai) gali būti skirti ūkininkų pajamoms užtikrinti ir naudojami kompensuoti už jų prarastas tiekimo teises, siekiant padėti jiems pradėti kitokią veiklą; taip pat ragina numatyti socialinės apsaugos priemones cukraus gamybos įmonių uždarymo paliestiems darbuotojams; 19. pritaria Komisijos įsipareigojimui ypatingą dėmesį skirti atokiausiems regionams; vis dėlto apgailestauja, kad buvo panaikinta pagalba pardavimų srityje; ragina atkurti šį mechanizmą ir visišką prarastų pajamų kompensavimo tvarką, kad būtų tinkamai įvertinta nepalanki atokiausių regionų padėtis; 20. tikisi, kad Komisija kruopščiai įvertins susiklosčiusią gamybos padėtį nepalankiuose ES regionuose ir nuspręs, kokių veiksmų reikėtų imtis, kad dėl reformos tuose regionuose nebūtų liautasi auginti cukrinius runkelius; 21. ragina Komisiją ir valstybes nares atidžiai stebėti, kokių socialinių pasekmių gali turėti gamyklų uždarymas dėl būsimos cukraus reformos, ir imtis reikalingų priemonių jei pasirodys, kad socialiniai planai nepakankami. Išoriniai reformos aspektai 22. nurodo, kad Sąjungos gebėjimas valdyti cukraus pasiūlą savo rinkoje yra labai svarbus siekiant išlaikyti bendro cukraus rinkos organizavimo pusiausvyrą ir tvarumą; 23. ragina Komisiją patenkinti AKR šalių ir MIŠ reikalavimus bei išnagrinėti galimybes dėl reguliavimo susitarimo iniciatyvai VIG, kuria pasinaudojusi Europos Sąjunga galėtų išlaikyti savo gebėjimą valdyti pasiūlą ir išvengtų būtinybės privalomai reguliuoti Bendrijos produkcijos lygį atsižvelgiant į naują bendrą rinkos organizavimo tvarką; siūlo, kad tokia formulė būtų įgyvendinat importo kvotų kiekybinės kontrolės priemones, kurias būtų galima reguliariai peržiūrėti atsižvelgiant į realų iniciatyvos VIG poveikį atitinkamų šalių vystymuisi, ypač užimtumo ir gamybos aspektais; siūlo kvotas nustatyti tokias, kad įgalintų gaminti ir kitus maisto produktus, reikalingus šaliai patenkinti savo poreikius; 24. ragina Komisiją pateikti teisėkūros pasiūlymą, kuris padėtų užkirsti kelią cukraus eksportui ES iš valstybių ne ES narių trišalės prekybos būdu per MIŠ; 25. reikalauja, kad importuojamo cukraus gamybai būtų taikomi tokios pačios socialinės ir aplinkos apsaugos normos kaip ir cukraus gamyboje Europos Sąjungoje; jei cukrų tiekiančios šalys nesilaiko tų normų, ragina importuojamam cukrui nustatyti mokestį, kuris būtų pervedamas į naują ES fondą, skirtą remti humanišką ir ekologišką žemės ūkį cukrų tiekiančiose besivystančiose šalyse; 26. ragina Komisiją skubiai remiantis deramai patvirtintais istoriniais duomenimis nustatyti kvotas Vakarų Balkanų šalims, kad būtų galima užtikrinti, jog tos kvotos neviršys grynosios vidaus gamybos apimties ir suvartojimo pusiausvyros ir todėl neleis joms reeksportuoti cukraus į ES; 27. ragina Komisiją tobulinti kontrolės sistemas, kuriomis tikrinama, ar laikomasi kilmės taisyklių, ypač atsižvelgiant į tai, kad palengvinta programos VIG galimybė patekti į ES rinką gali sukurti kainų skirtumus, galinčius paskatinti nesąžiningą veiklą; 28. ragina Komisiją skubiai pasiūlyti tinkamas pagalbines priemones, padedančias nuo cukraus eksporto į ES stipriai priklausančioms AKR šalims padidinti savo konkurencingumą ir sustiprinti jų pajėgumus diversifikuojant savo ekonomikos pagrindą; 29. ragina Komisiją užtikrinti, kad dabartinė reforma būtų neatskiriama Europos Sąjungos derybų su PPO pozicijos dalis ir būsimiesiems daugiašaliams įsipareigojimams vykdyti nereikėtų tolesnių reformų, dėl kurių gamintojams tektų dar kartą mokėti; 30. ragina Komisiją atsižvelgti į reformos poveikį, pirmiausia Brazilijai, kurioje cukraus gamybą ir perdirbimą kontroliuoja nedidelė grupė asmenų taip kenkdama daugeliui cukraus plantacijose ir gamyklose dirbančiųjų asmenų; mano, kad ES turi prisiimti moralinę atsakomybę ir užtikrinti, kad jos reformos neskatintų neekologiško cukraus gamybos didelėse privačios žemės valdose, kuri vykdoma Brazilijoje; 31. ragina Komisiją derėtis dėl Europos cukraus rinkos bendro organizavimo reformos susiejimo su panašiomis cukraus rinkos organizavimo reformomis kitose šalyse, ypač JAV; 32. ragina Komisiją dėti visas pastangas, kad PPO kontekste būtų sudaryti tarptautiniai susitarimai dėl cukraus gamybos ir cukraus kainų kontrolės; *** 33. paveda Pirmininkui perduoti šią rezoliuciją Komisijai, Tarybai, ES valstybių narių parlamentams ir AKR šalių bei MIŠ vyriausybėms ir parlamentams. [1] OL L 178, 2001 6 30, p. 1. Reglamentas su paskutiniais pakeitimais, padarytais Komisijos reglamentu (EB) Nr. 39/2004 (OL L 6, 2004 1 10, p. 16). [2] OL C 96, 2004 4 21, p. 17. [3] OL L 195, 2000 8 1, p. 46. [4] OL L 325, 2001 12 8, p. 21. [5] OL L 346, 2001 12 31, p. 1. [6] OL L 60, 2001 3 1, p. 43. [7] OL C 78, 2002 4 2, p. 79. [8] OL C 231, 2002 9 27, p. 49. [9] OL L 240, 2000 9 23, p. 1. [10] OL L 295, 2000 11 23, p. 1. [11] OL C 242, 2004 9 29, p. 8. [12] OL C 52, 2005 3 2, p. 47. --------------------------------------------------